Priekšlikums ir daļa no to pasākumu klāsta, kuri izstrādāti, reaģējot uz pašreizējo Covid-19 pandēmiju, piemēram, Investīciju iniciatīva reaģēšanai uz koronavīrusu, un tas papildina citus instrumentus, kas atbalsta nodarbinātību, piemēram, Eiropas Sociālo fondu un Eiropas Stratēģisko investīciju fondu (ESIF)/programmu InvestEU. Izmantojot aizņēmumus un aizdevumus šajā konkrētajā Covid-19 uzliesmojuma gadījumā, lai atbalstītu dalībvalstis, šis priekšlikums kalpo par otro aizsardzības līniju, lai finansētu saīsināta darba laika shēmas un līdzīgus pasākumus, palīdzot aizsargāt darbvietas un līdz ar to darbiniekus un pašnodarbinātās personas pret bezdarba risku.

a) uz esošo pasākumu, ar ko līdzfinansē darba ņēmēju algas uzņēmumos, kuri piedzīvo ieņēmumu samazināšanos salīdzinājumā ar 2019. gadu, ar nosacījumu, ka darba attiecības netiek izbeigtas. Atbalsta summa 2020. gada martā ir noteikta 3250 HRK apmērā par vienu pilnas slodzes darbinieku, un, sākot ar 2020. gada aprīli, ikmēneša atbalsta summa ir 4000 HRK par vienu pilnas slodzes darbinieku. Laikposmā, kamēr pasākums joprojām tiek piemērots, atbalsta apjoms uz vienu darbinieku nemainās, bet nozares, kas ir tiesīgas saņemt atbalstu, laika gaitā mainās atkarībā no ekonomiskajiem apstākļiem. Laikposmā no 2020. gada novembra līdz 2021. gada jūnijam uzņēmumi, kas ar valsts iestāžu lēmumu ievēro mājsēdi, saņem atbalstu par katru pilnas slodzes darbinieku atkarībā no mājsēdes dienu skaita, bet ne vairāk kā 4000 HRK par pilnu mājsēdes mēnesi. Pasākums tika pārtraukts 2022. gada jūnija beigās;

ar kuru groza Īstenošanas lēmumu (ES) 2020/1348, ar ko Horvātijas Republikai saskaņā ar Regulu (ES) 2020/672 piešķir pagaidu atbalstu bezdarba risku mazināšanai ārkārtas situācijā pēc Covid-19 uzliesmojuma

EIROPAS SAVIENĪBAS PADOME,

ņemot vērā Līgumu par Eiropas Savienības darbību,

ņemot vērā Padomes Regulu (ES) 2020/672 (2020. gada 19. maijs), ar ko izveido Eiropas pagaidu atbalsta instrumentu bezdarba risku mazināšanai ārkārtas situācijā (SURE) pēc Covid-19 uzliesmojuma, un jo īpaši tās 6. panta 1. punktu,

ņemot vērā Eiropas Komisijas priekšlikumu,

tā kā:

(1)Pēc 2020. gada 6. augustā saņemtā Horvātijas lūguma Padome ar Īstenošanas lēmumu (ES) 2020/1348 piešķīra Horvātijai finansiālo palīdzību aizdevuma veidā, kura maksimālais apmērs ir 1 020 600 000 EUR, maksimālais vidējais termiņš ir 15 gadi un pieejamības periods – 18 mēneši, lai papildinātu Horvātijas valsts centienus novērst Covid-19 uzliesmojuma ietekmi un reaģētu uz minētā uzliesmojuma sociālekonomiskajām sekām darba ņēmējiem.

(2)Horvātijai aizdevums bija jāizmanto tam, lai finansētu saīsināta darba laika shēmas un līdzīgus pasākumus, kas minēti Īstenošanas lēmuma (ES) 2020/1348 3. pantā.

(3)Covid-19 uzliesmojums ir imobilizējis būtisku darbaspēka daļu Horvātijā. Tā rezultātā Horvātijā joprojām pēkšņi un būtiski pieauguši publiskie izdevumi, kas saistīti ar pasākumiem, kuri minēti Īstenošanas lēmuma (ES) 2020/1348 3. panta a) un b) punktā.

(4)Covid-19 uzliesmojumam un ārkārtas pasākumiem, kurus Horvātija īstenoja 2020., 2021. un 2022. gadā, lai ierobežotu slimības uzliesmojumu un tā sociālekonomiskās un ar veselību saistītās sekas, ir bijusi dramatiska ietekme uz publiskajām finansēm. Horvātijas vispārējās valdības budžeta deficīts un parāds 2020. gadā bija attiecīgi 7,3 % un 87,3 % no iekšzemes kopprodukta (IKP), kas līdz 2021. gada beigām samazinājās attiecīgi līdz 2,9 % un 79,8 %. Saskaņā ar Komisijas 2022. gada pavasara prognozi bija sagaidāms, ka Horvātijas vispārējās valdības budžeta deficīts un parāds līdz 2022. gada beigām būs attiecīgi 1,8 % un 73,1 % no IKP. Saskaņā ar Komisijas 2022. gada vasaras starpposma prognozi tiek prognozēts, ka Horvātijas IKP 2022. gadā pieaugs par 3,4 %.

(5)Horvātija 2022. gada 25. jūlijā lūdza Savienības papildu finansiālo palīdzību 550 000 000 EUR apmērā, lai turpinātu papildināt 2020., 2021. un 2022. gadā īstenotos valsts centienus novērst Covid-19 uzliesmojuma ietekmi un reaģēt uz minētā uzliesmojuma sociālekonomiskajām sekām darba ņēmējiem. Konkrēti, Horvātija vēl vairāk paplašināja un grozīja saīsināta darba laika shēmas un līdzīgus pasākumus, kas izklāstīti 6. un 7. apsvērumā.

(6)Pamatojoties uz Darba tirgus likumu, Horvātija ieviesa pasākumu, kas nodrošina līdzfinansējumu darba ņēmēju algām uzņēmumiem, kuri piedzīvo ieņēmumu samazināšanos salīdzinājumā ar 2019. gadu, ar nosacījumu, ka darba attiecības netiek izbeigtas. Atbalsta summa 2020. gada martā ir noteikta 3250 HRK apmērā par vienu pilnas slodzes darbinieku, un, sākot ar 2020. gada aprīli, ikmēneša atbalsta summa ir 4000 HRK par vienu pilnas slodzes darbinieku. Laikposmā, kamēr pasākums joprojām tiek piemērots, atbalsta apjoms uz vienu darbinieku nemainās, bet nozares, kas ir tiesīgas saņemt atbalstu, laika gaitā mainās atkarībā no ekonomiskajiem apstākļiem. Laikposmā no 2020. gada novembra līdz 2021. gada jūnijam uzņēmumi, kas ar valsts iestāžu lēmumu ievēro mājsēdi, saņem atbalstu par katru pilnas slodzes darbinieku atkarībā no mājsēdes dienu skaita, bet ne vairāk kā 4000 HRK par pilnu mājsēdes mēnesi. Pasākums ir Padomes Īstenošanas lēmuma (ES) 2020/1348 3. panta a) punktā aprakstītā pasākuma pagarinājums, kā paredzēts Horvātijas Nodarbinātības dienesta (HND) Administratīvās padomes 2020. gada 20. marta lēmumā, kas grozīts 2020. gada 25. martā, 7. aprīlī, 9. aprīlī, 6. maijā, 28. maijā, 18. jūnijā, 25. jūnijā, 10. jūlijā un 29. jūlijā, 7. septembrī, 22. oktobrī, 4. novembrī un 4. decembrī. Turpmāki HND grozījumi tika pieņemti arī 2021. gadā ar lēmumiem, kas pieņemti 8. janvārī, 21. janvārī, 3. martā, 15. aprīlī, 30. aprīlī, 31. maijā, 23. jūlijā, 25. augustā, 29. septembrī, 15. oktobrī un 4. novembrī, un 2022. gadā ar lēmumiem, kas pieņemti 27. janvārī un 31. maijā. Pasākums tika pārtraukts 2022. gada jūnija beigās.

(7) Papildus, pamatojoties uz Darba tirgus likumu, tika ieviests arī pasākums, kas sniedz atbalstu saistībā ar darba laika pagaidu saīsināšanu laikposmā no 2020. gada jūnija līdz 2022. gada decembrim uzņēmumiem, kuri nodarbina 10 vai vairāk darbinieku, kas darbojas jebkurā nozarē, ar nosacījumu, ka darba attiecības netiek izbeigtas. Ar šo pasākumu var finansēt līdz 2000 HRK mēnesī uz vienu darbinieku. Pasākums ir Padomes Īstenošanas lēmuma (ES) 2020/1348 3. panta b) punktā aprakstītā pasākuma pagarinājums, kā paredzēts Horvātijas Nodarbinātības dienesta (HND) Administratīvās padomes 2020. gada 29. jūnija lēmumā, kas grozīts 2020. gada 10. jūlijā un 22. oktobrī, kā arī 2021. gada 8. janvārī un 2022. gada 27. janvārī. Pasākumu plānots īstenot līdz 2022. gada decembra beigām.

(8)Horvātija atbilst Regulas (ES) 2020/672 3. pantā izklāstītajiem nosacījumiem finansiālās palīdzības pieprasīšanai. Horvātija ir sniegusi Komisijai atbilstošus pierādījumus par to, ka faktiskie publiskie izdevumi no 2020. gada 1. februāra līdz 2022. gada aprīļa beigām ir palielinājušies par 2 220 567 523 EUR sakarā ar valsts pasākumiem, kas veikti, lai novērstu Covid-19 uzliesmojuma sociālekonomisko ietekmi. Tas ir pēkšņs un būtisks pieaugums, jo tas ir saistīts arī ar to esošo valsts pasākumu pagarināšanu vai grozīšanu, kuri tieši attiecas uz saīsināta darba laika shēmu un līdzīgiem darba tirgus pasākumiem, kas aptver ievērojamu Horvātijas uzņēmumu un darbaspēka daļu. Horvātija plāno finansēt 631 536 540 EUR no palielinātās izdevumu summas, izmantojot Savienības fondus, un 18 430 983 EUR, izmantojot savu finansējumu.

(9)Komisija saskaņā ar Regulas (ES) 2020/672 6. pantu ir apspriedusies ar Horvātiju un pārbaudījusi faktisko publisko izdevumu pēkšņo un būtisko pieaugumu, kas tieši saistīts ar saīsināta darba laika shēmām un līdzīgiem pasākumiem, kas minēti 2022. gada 25. jūlija pieprasījumā.

(10)Tādēļ būtu jāsniedz finansiāla palīdzība, lai palīdzētu Horvātijai novērst Covid-19 uzliesmojuma izraisīto smago ekonomisko traucējumu sociālekonomiskās sekas. Lēmumi par maksājumu un to daļu termiņiem, apmēru un veikšanu Komisijai būtu jāpieņem ciešā sadarbībā ar valsts iestādēm.

(11)Ņemot vērā to, ka Īstenošanas lēmumā (ES) 2020/1348 norādītais pieejamības periods ir beidzies, ir vajadzīgs jauns papildu finansiālās palīdzības pieejamības periods. Finansiālās palīdzības pieejamības periods, kas piešķirts ar Īstenošanas lēmumu (ES) 2020/1348, ir jāpagarina par 21 mēnesi, un tādējādi kopējam pieejamības periodam vajadzētu būt 39 mēnešiem, sākot no pirmās dienas pēc Īstenošanas lēmuma (ES) 2020/1348 stāšanās spēkā.

(12)Horvātijai un Komisijai šis lēmums būtu jāņem vērā aizdevuma līgumā, kas minēts Regulas (ES) 2020/672 8. panta 2. punktā.

(13)Šim lēmumam nebūtu jāskar to procedūru iznākums, kuras var tikt veiktas saistībā ar iekšējā tirgus darbības traucējumiem, jo īpaši saskaņā ar Līguma 107. un 108. pantu. Tas neatbrīvo dalībvalstis no prasības saskaņā ar Līguma 108. pantu ziņot Komisijai par potenciālajiem valsts atbalsta gadījumiem.

(14)Horvātijai būtu regulāri jāinformē Komisija par plānoto publisko izdevumu īstenošanu, lai Komisija varētu novērtēt, cik lielā mērā Horvātija ir izpildījusi minētos izdevumus.